Morogo wa lephutshe o na le dikotla
Bontsi jwa batho ba rata merogo ya rothwe, morogo wa dinawa, le thepe jalo jalo, mme se ba sa se itseng ke gore morogo wa lephutshe le one o na le dikotla tse di nonofileng e bile di siametse botsogo. E rile mo potsolotsong le BOPA bosheng, mongwe wa balemi ba morogo o, Mme Amogelang Seidisa, 51, o kaile fa mo Okavango ba tlotlile morogo wa lephutshe. O kaile fa morogo o, o le bonolo go apewa e bile o sena tatso e e setlhokwana jaaka e mengwe. ‘‘Morogo wa lephutshe fa o sena go bapalwa,o ntshiwa ditlhale pele ga o segelelwa, o bo o omisiwa o sa apewa. Se se direlwa gore o seka wa latlha dikotla ka gore o butswa ka bonako. Mme nna ke o rata thata o sa omisiwa gonne o boruma,” Mme Seidisa a latlhela. Mme Seidisa o tlhalositse fa go na le methale e le mentsi ya go apaya morogo wa lephutshe. O tlhalositse fa go tswa goo-Lowe, morogo o, o ne o pharanngwa letswai le mahura, o sa tsenngwe sepe gape, mme mo dinakong tsa segompieno, batho ba tsile ka methale e e farologanyeng ya go natefisa morogo o. Mme Seidisa o tlhalositse fa a tswakanya morogo o le tamati le diloko tse di natefisang tatso. O kaile fa a kgona go o tsenya lerotse/lephutshe mme o nne monate le go gaisa. Mme Seidisa o supile gore fa go sena mahura, o kgona go o tsenya mashi a lebese kana boupi jwa borotho. O supile fa go sena beke e e fetang a sa shabe ka one. O kaile fa theko ya nama e ile tlase mo lapeng la gagwe, e bile morogo o na le bokgoni jwa go sireletsa mmele mo malwetseng go na le nama. BOKHUTLO